text: Arí, simikunaqa pisi kallpa kaymanta chinkapuchkanpuni. ¿Imaraykutaq pisi kallpari? Huk simiqa chinkanpas, wañunpas nisunman, imaraykuchus tayta mamakuna wawanchikkunaman manaña runa simi rimayta yachachiptinchikmi. Chayri, ¿pitaq huchayuq qhichwa siminchik chinkananpaq? Ñuqanchik tayta mamakuna ari huchayuq kanchik. Chaymantapas, kay Perú Mama llaqtapiqa kamachikuqkunata ñuqanchik akllakunchik; paykunataq kamachikuykunata qillqamunku, chaykamaqa imapas allinmi kachkan. Chayrayku ari, Mama Kamachikuyninchikpi, 48º yupayniyuq kamachikuypin nin: "Kay Perú Mama llaqtapiqa Kastilla simipas, qhichwa simipas, aymara simipas, yunka huk simikunapas chiqapchasqa simikunam" nin. Chayqa ñuqallanchikmanta ari. Ñuqanchik rimaspa, aylluchikpi qhichwa simita rimaspa, hukkunawan qhichwa simipi rimaspaqa kallpasunchik riki kay simitaqa. Achkamantaqa kallpachakullasuntaq, chaymantaqa maypipas uyarisqa kasunchik; amataq ari "manam chinkanmanchu nispapas, pisiparqunqam" nispapas qasillaqa rimasunchikchu. Chayri, ¿imataq rurana kanqa?